b"\n_START_ARTICLE_\nPergamins municipals de Barcelona\n_START_PARAGRAPH_\nLa s\xc3\xa8rie documental dita Pergamins municipals de l\xe2\x80\x99Arxiu Hist\xc3\xb2ric de la Ciutat de Barcelona s\xe2\x80\x99anomena aix\xc3\xad per distingir-la d'altres s\xc3\xa8ries tamb\xc3\xa9 en pergam\xc3\xad de l\xe2\x80\x99Arxiu Hist\xc3\xb2ric per\xc3\xb2 que tenen una filiaci\xc3\xb3 diferent, com els Pergamins patrimonials o els Pergamins gremials, provinents, respectivament, d'arxius aliens a la instituci\xc3\xb3 municipal (arxius privats i familiars) i de corporacions professionals o d'associacions assistencials vinculades a un ofici menestral.\n_START_SECTION_\nCronologia\n_START_PARAGRAPH_\nEls Pergamins municipals estan formats per 2.688 documents o unitats, els quals, cronol\xc3\xb2gicament, abracen un per\xc3\xadode que comen\xc3\xa7a l\xe2\x80\x99any 885 (molt abans de la constituci\xc3\xb3 del municipi medieval a mitjan segle XIII) i acaba el 1908. Aquesta s\xc3\xa8rie nom\xc3\xa9s \xc3\xa9s una part de la primitiva col\xc2\xb7lecci\xc3\xb3 que guardava hist\xc3\xb2ricament el municipi barcelon\xc3\xad o Consell de la ciutat. Per diversos atzars, la col\xc2\xb7lecci\xc3\xb3 de pergamins fou dividida i una part significativa i seleccionada dels documents en aquest suport ingressaren a l\xe2\x80\x99Arxiu de la Corona d\xe2\x80\x99Arag\xc3\xb3 entorn de l\xe2\x80\x99any 1820, coincidint amb les agitacions pol\xc3\xadtiques i socials preliminars del denominat Trienni Liberal. Es tracta d'aquells privilegis i altres documents reials que el municipi guardava en caixes, confiades successivament a convents de la ciutat per a la seva cust\xc3\xb2dia i salvaguarda. S\xc3\xb3n un total de 488 diplomes compresos entre els anys 1225 i 1707. L\xe2\x80\x99any 1971 se\xe2\x80\x99n va publicar el cat\xc3\xa0leg (Privilegis reials concedits a la ciutat de Barcelona), el qual inclou el regest i una considerable selecci\xc3\xb3 de diplomes amb llur text \xc3\xadntegre.\n_START_SECTION_\nTipologia\n_START_PARAGRAPH_\nLes tipologies documentals que hom troba en Els pergamins municipals s\xc3\xb3n molt variades, i responen a la llarga vicissitud hist\xc3\xb2rica del municipi. A m\xc3\xa9s dels privilegis reials originals, confirmacions i c\xc3\xb2pies d'aquests mateixos privilegis, s\xe2\x80\x99hi descobreixen tipologies referides a m\xc3\xbaltiples actes jur\xc3\xaddics inherents al govern de la vida urbana de Barcelona, especialment en el seu vessant econ\xc3\xb2mic: debitoris, \xc3\xa0poques, definicions de comptes, compravendes d\xe2\x80\x99immobles, i creaci\xc3\xb3 de censals morts i violaris. De car\xc3\xa0cter judicial, s\xe2\x80\x99hi troben plets, sent\xc3\xa8ncies, arbitratges, apel\xc2\xb7lacions, sindicats, procuracions, etc. Amb car\xc3\xa0cter privat, hi ha nombrosos instruments d\xe2\x80\x99establiments, dots i esponsalicis, donacions i cessions de drets, testaments i marmessories, els quals, si b\xc3\xa9 afectaven inicialment interessos particulars, posteriorment acabaren interessant el b\xc3\xa9 p\xc3\xbablic de la ciutat i s\xe2\x80\x99integraren en el seu arxiu com a proves i antecedents del b\xc3\xa9 adquirit. Tamb\xc3\xa9 hi ha molta documentaci\xc3\xb3 referent a les anomenades Baronies de la ciutat que Barcelona obtingu\xc3\xa9 per assegurar-se la provisi\xc3\xb3 de blats i altres vitualles essencials, com a garantia de pr\xc3\xa9stecs importants concedits a la monarquia i tamb\xc3\xa9 per raons de defensa i estrat\xc3\xa8gia; la ciutat exerc\xc3\xad sobre les esmentades baronies la plena senyoria feudal. Una \xc3\xa0mplia selecci\xc3\xb3 de tot aquest conjunt documental fou copiat i integrat successivament en els Llibres de privilegis, especialment en els anomenats Llibre Verd de Barcelona i Llibre Vermell, per entendre que constitu\xc3\xafen un aut\xc3\xa8ntic corpus jur\xc3\xaddic per al bon govern de la ciutat.\n_START_SECTION_\nEl m\xc3\xa9s antic\n_START_PARAGRAPH_\nEl pergam\xc3\xad m\xc3\xa9s antic de la s\xc3\xa8rie correspon a l\xe2\x80\x99any 885, i de fet no parla de Barcelona ni procedeix del fons hist\xc3\xb2ric de l\xe2\x80\x99antic arxiu dels consellers de la ciutat, per\xc3\xb2 hi ha quedat excepcionalment incorporat des de fa molt temps. \xc3\x89s un instrument de donaci\xc3\xb3 al monestir benedict\xc3\xad de Sant Joan de les Abadesses per part del comte i marqu\xc3\xa8s Guifr\xc3\xa9 -el c\xc3\xa8lebre Guifr\xc3\xa9 el Pil\xc3\xb3s- i la seva esposa Guinedella: hi fan oblaci\xc3\xb3 de llur filla Emma i de diverses propietats immobles com a dotaci\xc3\xb3 patrimonial de la noia. \xc3\x89s un diploma que ens ha arribat en una c\xc3\xb2pia del segle X i en una versi\xc3\xb3 interpolada, \xc3\xa9s a dir, que cont\xc3\xa9 el text original per\xc3\xb2 amb alguns afegitons posteriors interessats.\n_START_SECTION_\nEl pergam\xc3\xad de la confirmaci\xc3\xb3\n_START_PARAGRAPH_\nDel 1258 \xc3\xa9s el pergam\xc3\xad de la confirmaci\xc3\xb3, feta pel rei Jaume I (Jaume el Conqueridor), de les anomenades Ordinacions mar\xc3\xadtimes dels Prohoms de la Ribera de Barcelona (Ordinacions de Ribera), consignades en vint-i-un cap\xc3\xadtols on s\xe2\x80\x99exposa l\xe2\x80\x99estatut del dret p\xc3\xbablic mar\xc3\xadtim i una reglamentaci\xc3\xb3 de policia i seguretat del port de Barcelona i de les seves naus, amb alguns preceptes sobre relacions mercantils privades.\n_START_SECTION_\nEls pergamins de l'emperador bizant\xc3\xad Andr\xc3\xb2nic II\n_START_PARAGRAPH_\nS\xc3\xb3n remarcables tamb\xc3\xa9 dos pergamins procedents de la cancelleria imperial bizantina, expedits el gener de 1296 i l\xe2\x80\x99octubre de 1315. En el primer, conservat en la versi\xc3\xb3 original grega i en una traducci\xc3\xb3 llatina coet\xc3\xa0nia, l\xe2\x80\x99emperador Andr\xc3\xb2nic II atorga als s\xc3\xbabdits del rei aragon\xc3\xa8s el privilegi de comerciar lliurement i amb seguretat tant a Constantinoble com en totes les altres terres del seu imperi, a canvi del pagament d\xe2\x80\x99un dret sobre les mercaderies. En el segon, conservat nom\xc3\xa9s en grec, el mateix emperador concedeix a quatre mercaders catalans el lliure comer\xc3\xa7 en els seus dominis, tamb\xc3\xa9 pagant un percentatge sobre les mercaderies.\n_START_SECTION_\nEl privilegi de Ferran el Cat\xc3\xb2lic\n_START_PARAGRAPH_\nDel rei Ferran II (Ferran el Cat\xc3\xb2lic) destaca el seu privilegi de 1493 concedint a la ciutat de Barcelona la reforma del seu r\xc3\xa8gim municipal: entre altres disposicions, augmenta de 128 a 144 el nombre dels jurats del Consell de Cent, modifica el mecanisme d\xe2\x80\x99elecci\xc3\xb3 dels cinc consellers i dels oficials de la ciutat, amplia de 32 a 36 els membres del Trentenari, retoca el ju\xc3\xad de prohoms i altres detalls de l\xe2\x80\x99administraci\xc3\xb3 municipal.\n_START_SECTION_\nEl privilegi de l'arxiduc Carles\n_START_PARAGRAPH_\nDe l\xe2\x80\x99arxiduc Carles, nomenat rei (Carles III) per les Corts catalanes, es conserva un pergam\xc3\xad, ornat bellament, en forma de quadern de 20 p\xc3\xa0gines, contenint el seu reial privilegi pel qual aprova uns cap\xc3\xadtols presentats per la ciutat de Barcelona per a la reforma del procediment d\xe2\x80\x99elecci\xc3\xb3 dels consellers en cap, segon i tercer. \xc3\x89s datat a Barcelona, el 3 de novembre de 1708, en plena Guerra de Successi\xc3\xb3 (Guerra de Successi\xc3\xb3 espanyola)._NEWLINE_El darrer pergam\xc3\xad de la col\xc2\xb7lecci\xc3\xb3, de 1908, \xc3\xa9s l\xe2\x80\x99acta oficial de la inauguraci\xc3\xb3 simb\xc3\xb2lica de les obres de la Reforma Interior de Barcelona, en pres\xc3\xa8ncia del rei Alfons XIII, el president del Consell de Ministres Antonio Maura i tota la corporaci\xc3\xb3 municipal i altres autoritats.\n_START_SECTION_\nEl Cat\xc3\xa0leg dels pergamins municipals\n_START_PARAGRAPH_\nA partir de l\xe2\x80\x99any 2005 es va comen\xc3\xa7ar a publicar el Cat\xc3\xa0leg dels pergamins municipals de Barcelona, seguint un m\xc3\xa8tode de treball pr\xc3\xa8viament planificat. En primer lloc es van identificar i ordenar cronol\xc3\xb2gicament totes les unitats documentals objecte del treball, les quals van ser sotmeses a un acurat proc\xc3\xa9s de desinfecci\xc3\xb3 i restauraci\xc3\xb3. Posteriorment es va redactar una fitxa catalogr\xc3\xa0fica de cada pergam\xc3\xad, contenint un n\xc3\xbamero d\xe2\x80\x99ordre, la data, un resum ampli del contingut i les dades t\xc3\xa8cniques i descriptives de la pe\xc3\xa7a. La publicaci\xc3\xb3 del Cat\xc3\xa0leg \xc3\xa9s prevista en set volums, sis dels quals ja han estat editats."